stanford-oval/wikipedia huggingface dataset:
ארווין פניבש
ביוגרפיה

ארווין פניבש נולד במשפחה יהודית כבנם של זולטאן פניבש (1888–1933), רוקח, ושל ולריה בורג. במלחמת העולם השנייה, ב-1944 נלקח למחנות שרות העבודה (עבודות כפייה לגברים יהודים עבור הצבא ההונגרי). ב-1946 סיים את לימודיו באוניברסיטת פאזמאן פטר, (שמה היום אוניברסיטת אטווש לוראנד - ELTE) בהתמחות במתמטיקה ובפיזיקה. בין 1946 לבין 1950 הוא היה מרצה ב-ELTE. ב-1948 קיבל גם תואר ברוקחות באוניברסיטת פאזמאן פטר. הוא קיבל את הדוקטורט שלו באוניברסיטה בשנת 1950. בין 1950 לבין 1968, הוא היה עמית מדעי של המכון המרכזי למחקר פיזיקלי של האקדמיה ההונגרית למדעים, ראש מחלקה משנת 1954, וסגן המנהל המדעי מ-1968. הוא היה פרופסור חבר ב-ELTE ואחר כך פרופסור מן המניין באוניברסיטה. בין השנים 1964–1967 היה סגן מנהל המכון למחקר גרעיני בדובנו. מ-1968 עד 1969 עבד כראש המחלקה לפיזיקה של הסוכנות הבינלאומית לאנרגיה אטומית (סבא"א) בווינה. הוא היגר לארצות הברית ב-1969. בין 1969 לבין 1970 היה חוקר אורח באוניברסיטת פנסילבניה. בין 1970 לבין 1972 היה פרופסור אורח באוניברסיטת טקסס בדאלאס, ובין 1972 לבין 1987 היה פרופסור ולאחר מכן פרופסור אמריטוס. בין השנים 1977 לבין 1980 הוא היה המנכ"ל של המרכז לחקר הגנת הסביבה. משנת 1983 הוא היה פרופסור גם באוניברסיטת דאלאס לרפואה. בשנת 1995, נבחר לחבר כבוד באגודת הפיזיקה אטווש לוראנד. משנת 1998 היה חבר חיצוני באקדמיה ההונגרית למדעים. הוא פרש ב-2011.
תחומי המחקר שלו היו קרינה קוסמית, פיזיקת חלקיקים באנרגיה גבוהה, החומר האפל של היקום, תורת הקוונטים, פיזיקה רפואית וניהול פסולת רדיואקטיבית. הוא היה מחברם של יותר מ-200 פרסומים מדעיים ו-4 ספרי מומחים.
כתביו

Fizikai alapismeretek gyógyszerészhallgatók részére (Jegyzet, Budapest, 1950)
Atomsugárzások mérése (Budapest, 1956)
30 6eV körüli neutronok ütközési hatás-keresztmetszetének vizsgálata ólomban (Doktori értekezés; Budapest, 1960)
Die physikalischen Grundlagen der Kernstrahlungmessungen (Budapest, 1965)
The physical principles of nuclear rediation measurenemest (New York–Budapest, 1969)
High Energy Physics at the Standard Model and Beyond (1995)
Problems of our days - one hundred years after R. Eotvos (1998)
פרסים והוקרה

פרס אימרה ברודי (1952)
פרס רז'ה שמיד (1952)
פרס קושוט (1965)
פרס המדינה (1965)
לקריאה נוספת

MTI Ki kicsoda 2009. Szerk. Hermann Péter. Budapest: Magyar Távirati Iroda. 2008. ISBN 978-963-1787-283 (מי זה מי? סוכנות הידיעות ההונגרית. 2009)
נפטר ארווין פניבש באתר INDEX
נפטר ארווין פניבש - חבר חיצוני באקדמיה ההונגרית למדעים - MTA
נפטר ארווין פניבש בעיתן נפבסה
ארווין פניבש, ביוגרפיה באתר הרוקחים ההונגרים
ראו גם

Magyar nagylexikon VII. (Ed–Fe). Főszerk. Rostás Sándor, Szlávik Tamás. Budapest: Magyar Nagylexikon. 1998. ISBN 963-85773-5-5 (הלקסיקון ההונגרי הגדול)
A Magyar Tudományos Akadémia tagjai 1825-2002. Szerzők: Markó László, Burucs Kornélia, Balogh Margit, Hay Diana. Budapest, MTA Társadalomkutató Központ, 2003. (חברי האקדמיה ההונגרית למדעים 1825–2002. מחברים: לאסלו מרקו, קורנליה בורוץ', מרגיט באלוג, דיאנה היי. בודפשט, מרכז המחקר החברתי של MTA) 2003.
הערות שוליים

↑  "Fenyves Zoltán halotti bejegyzése a szegedi polgári halotti akv. 1029/1933. folyószáma alatt". נבדק ב-2022-12-19.
1 2  MTA Adatlapja
↑  Meghalt Fenyves Ervin
| --- | --- |
בקרת זהויות :  NLI: 987007423045405171  BIBSYS: 90311129  BnF: cb10949887t (data)  GND: 1216707723  ISNI: 0000 0004 3481 5187  LCCN: n88212705  NKC: mzk2014827098  NLA: 35699190  NTA: 074919415  SUDOC: 160684161  VIAF: 10311870   WorldCat (עם VIAF): 10311870 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "ארווין פניבש".
אריה (לאון)

ערך זה עוסק בסופר ומתרגם (1881-1965). אם התכוונתם לאיש חינוך וזוכה פרס ישראל (1913-2002), ראו .
| --- | --- |

דיוקנו של סיר ליאון סימון (1911)
 לידה:  11 ביולי 1881 סאות'המפטון, הממלכה המאוחדת של בריטניה הגדולה ואירלנד 
 פטירה:  27 באפריל 1965 (בגיל 83) לונדון, הממלכה המאוחדת 
 מדינה:  הממלכה המאוחדת, ישראל, הממלכה המאוחדת של בריטניה הגדולה ואירלנד 
 השכלה:  בייליול קולג'  בית הספר העל-עממי מנצ'סטר 
 מעסיק:  בנק הדואר, National Savings and Investments, האוניברסיטה העברית בירושלים 
 פרסים והוקרה:  פרס טשרניחובסקי (1951)  חבר במסדר האמבט (1931)  Knight Bachelor (1 בינואר 1944) 
 
סר אריה (לאון) סימון (באנגלית: Leon Simon;‏ 11 ביולי 1881 – 27 באפריל 1965) היה סופר ומתרגם יהודי בריטי-ישראלי ציוני, איש השירות הציבורי וממנהיגי ציוני בריטניה. סייע בניסוח טיוטת "הצהרת בלפור" (הטיוטה, כתובה על גבי מפית מלון לונדוני, נמכרה ב-2005 במכירה פומבית על ידי סות'ביס עם יתרת עזבונו של סימון).
ביוגרפיה

סימון נולד בעיר הנמל סאות'המפטון ולמד במנצ'סטר שבאנגליה, שם שימש אביו רב מקומי, ואחר כך באוקספורד. בראשית המאה העשרים היה חבר בולט בקבוצת משכילים יהודים בבריטניה ("קבוצת מנצ'סטר"), שנמנו על אוהדיו של חיים ויצמן והגדירו את יהדותם באמצעות המעשה הציוני, ולא כדת. היה חבר ב"ועד הצירים" - הוועדה הפוליטית הציונית המייעצת לוויצמן, בראשות נחום סוקולוב, שערכה ביקור בארץ ישראל ב-1917. עם זאת, עיקר מרצו, במיוחד לאחר היכרותו הקרובה עם אחד העם ב-1908, הופנה לתחייה התרבותית של עם ישראל.
סימון הצטרף למשרד הדואר הבריטי (אנ') בשנת 1904, התקדם במעלה השרות הציבורי הבריטי עד לדרגת מנהל הטלגרף במשרד ולאחר מכן לתפקיד מנהל החסכונות שלו. מהתפקיד פרש ב-1944. ב-1931 זכה בתואר עמית מסדר האמבט, וב-1944 זכה בתואר סר. בשנת 1945 נשלח בוועדת חקירה ממשלתית בריטית לענייני חינוך לארץ ישראל (בראשות ארנולד מקנייר), וכבר אז הודיע על כוונתו לעלות לישראל לאחר סיום עבודתו בוועדה. בשנת 1946 התיישב ישיבת קבע בירושלים והחל לכהן כיו"ר הוועד הפועל של האוניברסיטה העברית בירושלים.
נמנה עם מייסדי העיתון "דגל ציון" (The Zionist Banner;‏ 1910), והירחון "פלשתינה" (Palestine;‏ 1916), במימונו של ישראל זיו. כתב מחקר על הלאומיות היהודית (1920), פרסם ביוגרפיה על אחד העם ותרגם את כתביו לאנגלית (1956). בהוצאת מאגנס של האוניברסיטה העברית תרגם סימון לעברית גם את כתביהם של הפילוסופים אפלטון מיוונית ומיל מאנגלית, ופרסם אסופת מאמרים בעברית על הספרות היוונית העתיקה (1951). בשנת 1951 זכה בפרס טשרניחובסקי.
ב-4 באפריל 1916 נישא לאלן אומאנסקי (Ellen Umanski), ולזוג היו שתי בנות ובן.
משה סימון

אחיו הגדול היה משה סימון (1874 - 21 בנובמבר 1955), שעסק בחקר היהדות, בעיקר בתרגום ספרי יסוד ביהדות לאנגלית. היה ממייסדי הוצאת שונצינו (אנ'), ואף הפיק תרגום לאנגלית של מספר מסכתות מהתלמוד הבבלי, וחלק מהמדרש רבה, והזוהר. יצירתו העיקרית בעברית היא כתיבת מבוא ותרגום לספר יהודית, שנכלל במהדורת הספרים החיצוניים שהפיק אברהם כהנא.
פרסומיו

פרק זה לוקה בחסר. אנא תרמו לוויקיפדיה ו.
פרקים בספרות היוונית העתיקה, ירושלים: הוצאת ספרים ע"ש י"ל מאגנס, תשי"א (1951)
אחד העם: האיש, פעלו ותורתו ירושלים: הוצאת ספרים ע"ש י"ל מאגנס, תשט"ז (1956)
פרסומיו > תרגומים

Selected essays of Ahad Ha-'Am - סימון תרגם את כתבי אחד העם לשפה האנגלית.
אפלטון, תיאיטיטוס; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', ט), תרצ"ד 1934.
אפלטון, פרוטאגורס; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', יב), תרצ"ה 1935.
אפלטון, מֵינון; תרגום מיונית: א' סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', יט), תרצ"ח 1938.
ג'ון סטיוארט מיל, על החירות; תרגם מאנגלית: אריה סימון, ירושלים: חברה להוצאת ספרים על-יד האוניברסיטה העברית ('ספרי-מופת פילוסופיים', כד), תש"ו.
כסינופון, זכרונות; תרגם מיונית בצירוף מבוא והערות: אריה סימון, ירושלים: הוצאת ספרים ע"ש י"ל מאגנס ('ספרי-מופת פילוסופיים', לב), תש"ך.
לקריאה נוספת

חיים תרן, אריה סיר ליאון סימון: תולדות חייו וקווים לדמותו, ירושלים: הוצאת ספרים ע"ש י"ל מאגנס, 1962 (הספר בקטלוג ULI)
הערות שוליים

↑  חיים הנדוורקר, טיוטה נדירה של הצהרת בלפור עומדת למכירה פומבית, באתר הארץ, 24 במאי 2005
↑  Jews in the Honours List, Knighthoods for Lion Simon and Montague Burton: Distinctions for Albert Hy, Jewish Telegraphic Agency, ‏3 במאי 1931
↑  שיחה עברית עם "אביר בריטי", הצופה, 4 בינואר 1944
↑  באה ועדת החקירה לעניני החינוך העברי, דבר, 21 באוקטובר 1945
↑  ידוע באנגלית בשם Maurice Simon; פריט Q98822733 בוויקינתונים
↑  עיינו עוד עליו ב-Encyclopedia Judaica:

Ruth P. Lehmann. "SIMON, SIR LEON". Encyclopaedia Judaica (באנגלית) (2nd ed.).
| --- | --- |
בקרת זהויות :  NLI: 987007268207105171  PLWABN: 9810649122605606  BnF: cb10837041f (data)  CiNii: DA14502947  GND: 105564931X  ICCU: PUVV358406  ISNI: 0000 0001 0928 9275  LCCN: nr89018025  NLA: 35396553  NLG: 153328  NTA: 069631700  RERO: 02-A012346778  SUDOC: 092591426  Trove: 938142  VIAF: 100335902   WorldCat (עם VIAF): 100335902
ביאטריס טינסלי

| --- | --- |

תמונה זו מוצגת בוויקיפדיה בשימוש הוגן. נשמח להחליפה בתמונה חופשית.
 לידה:  27 בינואר 1941 צ'סטר, הממלכה המאוחדת 
 פטירה:  23 במרץ 1981 (בגיל 40) ניו הייבן, ארצות הברית 
 שם לידה:  Beatrice Muriel Hill 
 ענף מדעי:  אסטרונומית וקוסמולוגית
 מקום מגורים:  ניו זילנד, ארצות הברית
 מקום לימודים:  אוניברסיטת קנטברי (1962)  אוניברסיטת טקסס באוסטין (1967)  New Plymouth Girls' High School 
 מוסדות:  אוניברסיטת ייל (1975–1981) 
 פרסים והוקרה:  Honorary Fellow of the Royal Society Te Apārangi  פרס אנני ג'אמפ קאנון (1974) 
 בן או בת זוג:  Brian Tinsley (13 במאי 1961–1974) 
 הערות:  ב-1978 נהייתה האישה הראשונה המקבלת מינוי לפרופסורית לאסטרונומיה באוניברסיטה
 תרומות עיקריות
 תרומה משמעותית להבנת התפתחות גלקסיות ולחקר המפץ הגדול
 
ביאטריס מיוריאל היל טינסלי (באנגלית, Beatrice Muriel Hill Tinsley, ‏27 בינואר 1941 - 23 במרץ 1981) הייתה אסטרונומית וקוסמולוגית ניו זילנדית-בריטית-אמריקנית. מחקרה תרם משמעותית להבנת התפתחות הגלקסיות ולחקר המפץ הגדול.
ביוגרפיה

טינסלי נולדה בצ'סטר אנגליה, האמצעית מבין שלוש אחיות. לאחר מלחמת העולם השנייה עברה משפחתה לניו זילנד. בתחילה גרו בקרייסטצ'רץ' ולאחר מכן בניו פלימות'. היא למדה באוניברסיטה של קנטרברי בניו זילנד תואר ראשון ושני במדעים, וסיימה ב-1961 עם הצטיינות בפיזיקה.
במהלך לימודיה בקרייסטצ'רץ' היא נישאה לבן כיתתה הפיזיקאי והאסטרונום, בריאן טינסלי, אולם נישואיה לעובד האוניברסיטה מנעו ממנה להמשיך לעבוד באוניברסיטה.
ב-1963 עברה המשפחה לדאלאס, שבטקסס בארצות הברית, אולם ביאטריס לא הצליחה למצוא עבודה בתחומה אלא רק באוסטין, המרוחקת כ-320 ק"מ משם. ב-1966 סיימה את הדוקטורט באוניברסיטת טקסס באוסטין, בנושא התפתחות הגלקסיות והמשמעויות לקוסמולוגיה (Evolution of Galaxies and its Significance for Cosmology).
במהלך השנים, שאפה ביאטריס לאזן בין חיי המשפחה וחייה המקצועיים. היא אימצה שני ילדים בכוונה להמשיך את עבודת המחקר בזמן שהם ישנים. אולם לבסוף החליטה להתגרש ולעזוב את המשפחה ב-1974 כדי לקבל משרת פרופסור משנה באוניברסיטת ייל.
ב-1978 הפכה לאישה הראשונה המקבלת מינוי לפרופסורית לאסטרונומיה באוניברסיטה. במהלך עבודתה בייל פרסמה כ-100 מחקרים בתחום האסטרונומיה.
ב-1981 נפטרה ממחלת הסרטן.
ביוגרפיה > מחקרה

עבודת הדוקטורט שלה, אשר הסבירה איך התפתחות הגלקסיות משפיעה על תאוריות התפתחות היקום וגודלו, הביאה לשינויים משמעותיים בהבנה של היווצרות גלקסיות. בעבודתה היא הראתה איך המרכיבים הכימיים בתוך הגלקסיות, מסת הגלקסיות וקצב היווצרות הכוכבים לא נלקחו בעבר בחשבון בחישוב התרחבות היקום.
טינסלי גם חקרה אודות מודלים הבודקים אם היקום הוא סגור או פתוח (כלומר האם היקום ימשיך להתרחב לעד או יתכווץ בחזרה). המודלים שפיתחה הביאו להערכה ראשונית על מבנה היקום מיד לאחר המפץ הגדול.
פרסים והוקרה

לזכרה ניתן "הפרס השנתי ע"ש ביאטריס טינסלי" על ידי האגודה האמריקאית לאסטרונומיה, למחקר פורץ דרך בתחום האסטרונומיה והאסטרופיזיקה.
האסטרואיד 3087 Beatrice Tinsley נקרא על שמה.
בשנת 1974 זכתה בפרס אנני ג'אמפ קאנון לאסטרונומיה על תרומתה למדע האסטרונומיה.
ב-2010 הוחלט לקרוא לאחד ההרים בפיורדלנד על שמה.
ב-27 בינואר 2016 בחרו בגוגל לציין את יום הולדתה של טינסלי באמצעות שרבוט גוגל, בו מוצגת דמות אשה הצופה בכוכבים ובכוכב שביט באמצעות טלסקופ.
הערות שוליים

↑  Beatrice M. Tinsley, Theory of the crystal field in neodymium magnesium nitrate., 1962 doi: 10.26021/7553
1 2  אודות חייה של ביאטריס טיסנלי
1 2  קורות חייה בעיתון ניו זילנד אדג'
↑  ביאטריס טינסלי באתר המצפה טינסלי בניו זילנד
↑  חמישה דברים שלא ידעתם על ביאטריס טינסלי בעיתון אינדיפנדנט 27/01/16
↑  Annie Jump Cannon Award in Astronomy, American Astronomical Society
↑  הסבר על ה"דודל" (שרבוט גוגל) שפרסמה גוגל לציון יום הולדתה ה-75 של ביאטריס טינסלי, באתר מנוע החיפוש "גוגל" (באנגלית)
| --- | --- |
בקרת זהויות :  NLI: 987007323041205171  CiNii: DA03592904  ISNI: 0000 0000 8279 1627  LCCN: n86001123  NDL: 01003631  NTA: 114158576  SNAC: w6m626cn  SUDOC: 240796195  VIAF: 92733918   WorldCat (עם VIAF): 92733918 
הר טינסלי הנמצא בניו זילנד
בית הספר לעסקים של אוניברסיטת סטנפורד

| --- | --- |


 בית ספר לעסקים
 תקופת הפעילות:  1925–הווה (כ־100 שנה) 
 תלמידים
 :  873 (נכון ל־2020er) 
 מיקום
 מדינה:  ארצות הברית ארצות הברית
 קואורדינטות:  37°25′41″N 122°09′43″W﻿ / ﻿37.428°N 122.162°W﻿ / 37.428; -122.162
 www.gsb.stanford.edu
 he
 
בית הספר לעסקים של אוניברסיטת סטנפורד (באנגלית: Stanford Graduate School of Business, או בקיצור: סטנפורד GSB) הוא בית הספר למנהל עסקים של אוניברסיטת סטנפורד, אוניברסיטת מחקר פרטית בסטנפורד, קליפורניה, ארצות הברית. במשך כמספר שנים בית ספר זה היה בית הספר לעסקים הסלקטיבי ביותר בארצות הברית, שקיבל רק כ-6% מהמועמדים.
סטנפורד GSB מציע תואר שני במנהל עסקים (MBA), תוכנית MSx (MSx בניהול למנהלים באמצע הקריירה) ותוכנית דוקטורט המשתפת פעולה עם הפקולטות למדעי כדור הארץ, חינוך, הנדסה, משפט ורפואה בסטנפורד.
היסטוריה

בית הספר נוסד בשנת 1925 כאשר הנאמן הרברט הובר הקים ועדה המורכבת מוואלאס אלכסנדר, ג'ורג' רולף, פול שופ, תומאס גרגורי ומילטון אסברג כדי להבטיח את הכספים הדרושים להקמת בית הספר. וילארד הוצ'קיס הפך לדיקן הראשון של סטנפורד GSB. הספרייה נחנכה רשמית ב-3 באפריל 1933. הספרייה הוקמה עם כ-1,000 כרכים ודוחות מגוונים.
ג'ונתן לוין מונה לדיקן ה-10 של בית הספר בספטמבר 2016.
אקדמיה

סטנפורד GSB מציעה תוכנית מסורתית לתואר שני במנהל עסקים (MBA) המסתיימת בדרך כלל תוך שנתיים, תואר שני במדעים ("תוכנית MSx") שאורכת בדרך כלל כשנה אחת, ותוכנית דוקטורט (PhD). תוכנית ה-MBA היא תוכנית לתואר שני המונה כ-420 סטודנטים בכל שנה. תוכנית MSx מיועדת למנהלים באמצע הקריירה בעלי לכל הפחות 8 שנות ניסיון בעבודה מקצועית.
ל-GSB יש מספר שיתופי פעולה עם בתי ספר לעסקים אחרים. בית הספר מציע תוכניות לחינוך מנהלים במשותף עם בית הספר לעסקים של הרווארד. ה-GSB מציע גם אחת משלוש תוכניות Sloan Fellows לניהול, בשיתוף עם המכון הטכנולוגי של מסצ'וסטס ובית הספר לעסקים של לונדון.
דירוג

נכון ליולי 2023 GSB דורג במקום השלישי של "US News & World Report", במקום הראשון של ביזנסוויק, של דירוג QS ובדירוג "Poets & Quants".
בית הספר למנהל עסקים בסטנפורד הוא בית הספר לעסקים הסלקטיבי ביותר בארצות הברית, כאשר אחוז הקבלה עומד על כ-6%–7%.
הערות שוליים

↑  Byrne, John A. (2020-04-17). "Poets&Quants | The Most Selective MBA Programs". Poets&Quants (באנגלית אמריקאית). נבדק ב-2020-09-19.
↑  Kowarski, Ilana (14 באפריל 2020). "10 Business Schools with Lowest Acceptance Rates". {{cite web}}:  (עזרה)
↑  "Stanford MBA Class Profile | Breakdown". www.businessbecause.com (באנגלית). 2020-11-06. נבדק ב-2020-12-05.
↑  Stanford University 1916–1941, pg 79–80.
↑  Stanford GSB History of the library gsb.stanford.edu
↑  SGSB Press Release.
↑  "Stanford MSx". נבדק ב-6 בינואר 2013. {{cite web}}:  (עזרה)
↑  
"Stanford MSX Class of 2018 Profile". נבדק ב-25 בדצמבר 2017. {{cite web}}:  (עזרה)
↑  Bradshaw, Della (2012-03-19). "A degree of choice for the older and wiser student". FT.com. אורכב מ-המקור ב-10 בדצמבר 2022. נבדק ב-2016-07-19. {{cite web}}:  (עזרה)
↑  "Best Business Schools".
↑  "Terms of Service Violation". Bloomberg Businessweek.
↑  "MBA Rankings 2021 – Global". Top Universities. נבדק ב-2021-06-04.
↑  "Poets and Quants 2021 MBA Rankings". 2020-12-07.
↑  Zlomek, Erin. (18 April 2013) India's IIM-A, the World's Toughest B-School to Get Into.
| --- | --- |
בקרת זהויות :  NLI: 987007592451805171  ISNI: 0000 0001 2177 2024  LCCN: n81052656  SUDOC: 114505853  VIAF: 145166445   WorldCat (עם VIAF): 145166445
אשטון קרטר

אשטון בולדווין "אש" קרטר (באנגלית: Ashton Baldwin "Ash" Carter;‏ 24 בספטמבר 1954 –  24 באוקטובר 2022) היה פוליטיקאי אמריקאי שכיהן כמזכיר ההגנה ה-25 של ארצות הברית וקודם לכן כסגן מזכיר ההגנה של ארצות הברית וכפרופסור באוניברסיטת הרווארד.
ביוגרפיה

קרטר נולד בפילדלפיה שבפנסילבניה, כבנם של ויליאם סנטלי קרטר ואן לבית בולדווין. אימו מורה לאנגלית ואביו נוירולוג ופסיכיאטר, בוגר מלחמת העולם השנייה, ששירת כרופא בחיל הים של ארצות הברית, וכן כיו"ר בית חולים בפנסילבניה במשך שלושים שנה. הוא גדל באבינגטון, פרבר של פילדלפיה. ב-1976 סיים תואר ראשון בהיסטוריה של ימי הביניים וכן תואר ראשון נוסף בפיזיקה בהצטיינות יתרה באוניברסיטת ייל. במקביל ללימודיו עבד במעבדת המחקר פרמילאב ובמעבדה הלאומית ברוקהייבן. בהמשך זכה למלגת רודז היוקרתית וסיים לימודי דוקטורט בפיזיקה תאורטית באוניברסיטת אוקספורד ב-1979. בשובו לארצות הברית שימש עמית מחקר בפיזיקה תאורטית באוניברסיטת רוקפלר עד 1980.
קריירה

קרטר עבד כיועץ ואנליסט בקונגרס האמריקאי ובמחלקת ההגנה בתחומים של טילים בליסטים, הגנה מפני טילים ונשק גרעיני. בשנים 1982 עד 1984 שימש עמית מחקר ב-MIT ועסק במחקר בנושא יוזמת ההגנה האסטרטגית. בשנים 1984 עד 2009 היה חבר סגל אוניברסיטת הרווארד. ב-1990 מונה לראש המרכז לענייני מדע ויחסים בינלאומיים. ב-1993 מונה לעוזר מזכיר ההגנה לענייני מדיניות ביטחון בינלאומי ועסק בין היתר בפירוק ברית המועצות לשעבר מנשקה הגרעיני ובהקמת כוח נאט"ו לשמירה על השלום בבוסניה והרצגובינה. בשנים 1996 עד 1998 היה יועץ בכיר לענייני קוריאה הצפונית במחלקת המדינה, במהלך כהונתו הוא נסע לפיונגיאנג והשתתף במשא ומתן ישיר מול קוריאה הצפונית. עד 2009 כיהן כפרופסור באוניברסיטת הרווארד. עמד בראש הפקולטה ליחסים בינלאומיים ויחד עם מזכיר ההגנה לשעבר, ויליאם פרי, כיהן כראש פרויקט הביטחון המסכל (Preventive Defense Project), פרויקט משותף של אוניברסיטת הרווארד ואוניברסיטת סטנפורד שעוסק בחקר איומים עתידיים על הביטחון הלאומי. ב-2006 קראו השניים לממשל האמריקאי לבצע תקיפות כירורגיות בקוריאה הצפונית על מנת למנוע ניסויים בטילי טייפודונג-2.
באפריל 2009 מונה לתת-מזכיר ההגנה לענייני רכש, טכנולוגיה ולוגיסטיקה, בתפקיד זה עסק בפרויקטים כגון תוכנית Joint Strike Fighter, פרויקט מטוס התדלוק אווירי KC-X והפריסה המחודשת של הכוחות האמריקאים באפגניסטן. באוקטובר 2011 מונה לסגן מזכיר ההגנה וכיהן בתפקיד עד דצמבר 2013.
במהלך כהונתו בממשל האמריקאי עוטר חמש פעמים במדליית השירות הציבורי המצוין, עוטר במדליית השירות האזרחי המצוין מטעם ראש המטות המשולבים ובמדליית המודיעין מטעם סוכנות הביון של משרד ההגנה. קרטר הוא מחברם של 11 ספרים ומעל 100 מאמרים בנושאי טכנולוגיה, פיזיקה, ביטחון לאומי וניהול. הוא חבר האקדמיה האמריקאית לאמנויות ולמדעים והאגודה הפיזיקאית האמריקאית.
קריירה > מזכיר ההגנה

בדצמבר 2014 הכריז נשיא ארצות הברית ברק אובמה על מינויו למזכיר ההגנה האמריקאי, במקומו של צ'אק הייגל. מינויו אושר בפברואר 2015 בסנאט, וב-17 בפברואר באותה השנה הושבע לתפקיד.
ביוני 2015 אישר קרטר כי ארצות הברית תציב ציוד צבאי כבד, הכולל 250 טנקים, משוריינים וציוד נוסף בבולגריה, אסטוניה, גרמניה, לטביה, ליטא, פולין ורומניה, לראשונה מאז המלחמה הקרה. ביולי 2015, לאחר חתימת הסכם המעצמות על תוכנית הגרעין האיראנית, ביקר קרטר בישראל, לראשונה מאז נכנס לתפקידו. בדצמבר 2016 ביקר שוב בישראל לטקס קבלת מטוס החמקן מהדור החמישי ״אדיר״ F-35 לייטנינג II.
בדצמבר 2015 הורה לכל זרועות הצבא האמריקאי להכין תוך חודש ימים תוכניות לשילוב נשים בכל סוגי התפקידים בצבא, כולל תפקידים קרביים וכאלו הדורשים כושר גופני וכוח פיזי רב. הוא סירב להיענות לבקשת חיל הנחתים לקבל פטור משילוב זה בחלק מהמקצועות.
קריירה > חייו האישיים

קרטר היה נשוי לסטפני, ואב לשני ילדים מנישואים קודמים.
נפטר מהתקף לב ב-24 באוקטובר 2022.
ב-4 בינואר 2025 הוענקה לו, לצד אישים אחרים, מדליית החירות הנשיאותית בידי הנשיא ג'ו ביידן.
הערות שוליים

↑  The Case for a Preemptive Strike on North Korea's Missiles, טיים מגזין, 8 ביולי 2006
↑  חדשות 2, ‏הנשיא אובמה מינה מזכיר הגנה חדש לארה"ב, באתר ‏מאקו‏, 5 בדצמבר 2014
↑  רויטרס, ‏הסנאט האמריקאי אישר את מינוי אשטון קרטר לתפקיד מזכיר ההגנה, באתר מעריב אונליין, 12 בפברואר 2015
↑  רויטרס, זה רשמי: ארצות הברית תציב טנקים במז' אירופה, באתר ynet, 23 ביוני 2015
↑  מערכת גל"צ, ‏קרטר: "וושינגטון תמשיך לספק תמיכה ביטחונית לישראל", באתר גלי צה"ל, 20 ביולי 2015
↑  יואב זיתון, היסטוריה בחיל האוויר: מטוסי ה-F-35 נחתו בארץ, באתר ynet, 12 בדצמבר 2016
↑  Defense Secretary Carter to lift ban on women in combat jobs, ‏PBS, ‏3 בדצמבר 2015
↑   אשטון קרטר, שכיהן כשר הגנה בממשל אובמה, מת בגיל 68, באתר הארץ, 25 באוקטובר 2022
↑  פטימה חוסיין, Hillary Clinton, George Soros and Denzel Washington received the highest US civilian honor, באתר AP‏, 4 בינואר 2025 (באנגלית)
| --- | --- |
בקרת זהויות :  NLI: 987007259562105171  PLWABN: 9811302127205606  BIBSYS: 90070877  BnF: cb12474195b (data)  CiNii: DA02218640  GND: 1081082739  ISNI: 0000 0000 7140 8856  LCCN: n83135227  LNB: 000017972  NSK: 000328896  NTA: 070307679  RERO: 02-A003080175  SNAC: w6qn692s  SUDOC: 085936561  VIAF: 41940395   WorldCat (עם VIAF): 41940395
אשר פרס

| --- | --- |

אשר פרס, סביבות 2000
 לידה:  30 בינואר 1934 בולייה-סיר-דורדון, צרפת 
 פטירה:  1 בינואר 2005 (בגיל 70) חיפה, ישראל 
 ענף מדעי:  פיזיקה
 מקום מגורים:  צרפת, ישראל
 מקום קבורה:  בית הקברות היהודי שדה יהושע (כפר סמיר) 
 מקום לימודים:  הטכניון – מכון טכנולוגי לישראל 
 מנחה לדוקטורט:  נתן רוזן 
 מוסדות:  הטכניון – מכון טכנולוגי לישראל 
 תלמידי דוקטורט:  פטרה סקודו 
 פרסים והוקרה:  פרס רוטשילד (2004)
 תרומות עיקריות
 עבודות בתורת האינפורמציה הקוונטית
 
אשר פֶּרֶס (30 בינואר 1934 – 1 בינואר 2005) היה פיזיקאי ישראלי, פרופסור בטכניון, חלוץ בתורת האינפורמציה הקוונטית.
קורות חיים

אשר פרסמן נולד ב-1934 בעיירה בולייה-סיר-דורדון (אנ') שבצרפת, בנם של שלמה (סלומון) ושולמית (סלומיאה) פרסמן, מהגרים יהודים מלבוב (למברג). אביו, מהנדס חשמל, עבד בצרפת בהנחת קווי מתח חשמליים. בזמן מלחמת העולם השנייה הצטרף אביו למחתרת שלחמה בנאצים, בעוד אשר ואמו נדדו מכפר לכפר עד לסיום המלחמה. בשנת 1949, כשהיה בן 15, עלה פרס לישראל בעלייה ההמונית עם משפחתו על סיפון ה"נגבה"; בארץ שינה את שמו הפרטי ל"אשר" ואת שם משפחתו עִברת מ"פרסמן" ל"פרס".
למד בתיכון קלעי בגבעתיים. את תאריו האקדמיים קיבל בטכניון. למרות אהבתו הרבה לפיזיקה, נרשם בשנת 1952 ללימודי תואר ראשון בפקולטה להנדסת מכונות, בעצת אביו, משום שפיזיקה נחשבה כמקצוע שבו לא ניתן למצוא פרנסה. בשנת 1959 קיבל תואר דוקטור מהפקולטה לפיזיקה בטכניון תחת הנחייתו של פרופ' נתן רוזן, תלמידו של אלברט איינשטיין ומייסד הפקולטה (עבודתו הייתה בנושא "קרינה גרביטציונית"). מיד בתום לימודיו הצטרף לסגל הטכניון. ב-1965 נבחר לנשיא האגודה הישראלית לפיזיקה. בשנת 1967, בגיל 33, מונה לפרופסור מן המניין, ובשנת 1988 מונה לפרופסור מחקר. שימש דקאן הפקולטה לפיזיקה בשנים 1966 ו-1982, ודקאן בית הספר ללימודי מוסמכים בטכניון בשנים 1972–1974. פרסם שני ספרים ולמעלה מ-250 מאמרים.
בשנת 2004 זכה בפרס רוטשילד לפיזיקה.
אשר פרס נפטר ב-2005, בגיל 71. נקבר בחיפה. היה נשוי לאביבה ולהם שתי בנות: ד"ר לידיה פרס (הרי) ונעמי כהן. כאשר כיום לידיה היא מרצה בפקולטה למתמטיקה בטכניון.
בשנת 2006 התפרסמה רשימה אוטוביוגרפית שלו תחת הכותרת "I am the cat who walked by himself".
עבודותיו

פרק זה לוקה בחסר. אנא תרמו לוויקיפדיה ו. ייתכן שתמצאו פירוט בדף השיחה.
פרס פרסם עבודות משמעותיות ופורצות דרך במספר שטחים בפיזיקה, בהם: תורת היחסות הכללית, כאוס קוונטי, יסודות תורת הקוונטים, הצפנה קוונטית, ואינפורמציה קוונטית. חיבר ספר יסודי בתורת הקוונטים, ואחד מששת האבות המייסדים של תורת ה"טלפורטציה קוונטית" שנכתבה בשיתוף צ'ארלס בנט וארבעה מחברים נוספים.
פרס ניסח קריטריון תנאי מספיק פשוט לשזירות של מצב קוונטי המתואר על ידי מטריצת הצפיפות. התנאי הוא תנאי ספקטרלי על השחלוף החלקי של מטריצת הצפיפות. עבור שני קיוביטים התנאי הוא גם תנאי מספיק ובמקרה זה הוא ידוע בשם תנאי פרס-הורודצקי.
רבוע הקסם של פרס ומרמין משמש להדגמת אפקט הפסאודו-טלפתיה של מכניקה קוונטית.
אשר פרס ומנחם בגין

בשנת 1983, במהלך מלחמת שלום הגליל בין ישראל ללבנון ומתוקף תפקידו כדיקן הפקולטה לפיזיקה בטכניון, הציע פרופסור פרס את מועמדותו של ראש ממשלת ישראל מנחם בגין, כמועמד לפרס נובל בפיזיקה. בנימוקים למועמדות כתב כי ראש הממשלה בגין ראוי לפרס נובל בפיזיקה כפי שהוא ראוי לפרס נובל לשלום (שזכה בו יחד עם אנואר אל סאדאת בשנת 1978 בעקבות הסכם השלום עם מצרים). לשכת ראש הממשלה לא העריכה את העקיצה וביקשה מנשיא הטכניון להתנצל בפני האקדמיה השוודית, שמצדה השיבה כי אינה רואה צורך בהתנצלות.